Document ID: 32005L0080

KOMISJONI DIREKTIIV 2005/80/EÜ,
21. november 2005,
millega muudetakse kosmeetikatooteid käsitlevat nõukogu direktiivi 76/768/EMÜ, kohandades nimetatud direktiivi II ja III lisa tehnika arenguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. juuli 1976. aasta direktiivi 76/768/EMÜ liikmesriikides kosmeetikatoodete kohta vastuvõetud õigusaktide ühtlustamise kohta, (1) eriti selle artikli 4 punkti b ja artikli 8 lõiget 2,
olles konsulteerinud tarbekaupade teaduskomiteega,
ning arvestades järgmist:
(1)
Direktiiviga 76/768/EMÜ (mida on muudetud Euroopa Parlamendi ja nõukogu direktiiviga 2003/15/EÜ (2)) keelatakse kasutada kosmeetikatoodetes aineid, mida liigitatakse vastavalt nõukogu 27. juuni 1967. aasta direktiivi 67/548/EMÜ (3) (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta) I lisale 1., 2., ja 3. kategooria kantserogeenseteks, mutageenseteks või reproduktiivtoksilisteks (CMR) aineteks, kuid lubatakse kasutada aineid, mis on direktiivis 67/548/EMÜ liigitatud 3. kategooriasse tingimusel, et need on saanud hinnangu ja heakskiidu kosmeetikatoodete ja tarbijatele mõeldud toiduks mittekasutatavate toodete teaduskomitee (SCCNFP) poolt, mis on komisjoni otsusega 2004/210/EÜ (4) asendatud tarbekaupade teaduskomiteega (SCCP).
(2)
Direktiivi 67/548/EMÜ on muudetud direktiiviga 2004/73/EÜ, ja seepärast on vajalik võtta meetmeid, et kooskõlastada direktiiv 76/768/EMÜ direktiivi 67/548/EMÜ sätetega.
(3)
Kuna mõned ained, mida liigitatakse direktiivi 67/548/EMÜ I lisas 1. ja 2. kategooria CMR aineteks, ei ole veel loetletud direktiivi 76/768/EMÜ II lisas, on vajalik lisada need kõnealusesse lisasse. Direktiivi 67/548/EMÜ I lisas 3. kategooria CMR aineteks liigitatud ained tuleb samuti lisada direktiivi 76/768/EMÜ II lisasse, välja arvatud juhul, kui neid on hinnanud SCCP ja leidnud, et need on vastuvõetavad kasutamiseks kosmeetikatoodetes.
(4)
Direktiivi 76/768/EMÜ III lisa esimeses osas loetletud 1. ja 2. kategooria CMR aineteks liigitatud ained tuleb välja jätta, sest kõnealused ained on nüüd loetletud direktiivi 76/768/EMÜ II lisas ja seetõttu ei tohi neid kasutada kosmeetikatoodete koostises.
(5)
Komisjoni direktiiviga 2004/93/EÜ (5) nähakse ette teatud ainete lisamine direktiivi 76/768/EMÜ II lisasse, mis olid seal juba loetletud. Seetõttu tuleks kõnealust lisa selguse huvides muuta.
(6)
Seepärast tuleks direktiivi 76/768/EMÜ vastavalt muuta.
(7)
Käesolevas direktiivis sätestatud meetmed on kooskõlas kosmeetikatoodete alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/768/EMÜ II ja III lisa muudetakse vastavalt käesoleva direktiivi lisa tekstile.
Artikkel 2
Liikmesriigid võtavad kõik vajalikud meetmed tagamaks, et alates 22. augustist 2006 ei vii ühenduse tootjad või ühenduses registrisse kantud importijad turule kosmeetikatooteid, mis ei vasta käesolevale direktiivile.
Liikmesriigid võtavad vajalikud meetmed tagamaks, et kõnealuseid tooteid ei müüda ega väljastata lõpptarbijale pärast 22. novembrit 2006.
Artikkel 3
1. Liikmesriigid jõustavad käesoleva direktiivi täitmiseks vajalikud õigusnormid hiljemalt 22. maiks 2006. Nad edastavad kõnealuste õigusnormide teksti ning nende õigusnormide ja käesoleva direktiivi vahelise vastavustabeli viivitamata komisjonile.
Kui liikmesriigid nimetatud õigusnormid vastu võtavad, lisavad nad nendesse või nende õigusnormide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 4
Käesolev direktiiv jõustub kolmandal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 21. november 2005

Labels: 3
1
20